ઘણા મિત્રો કહે છે કે અત્યારે ધીમહિ નાની છે તો તમે એને રોકી લો છો, મોટી થશે ત્યારે શું કરશો ? એ જાતે ટી.વી. ચાલુ કરીને બેસી જશે તો ? પણ ના, વાત એમ નથી. સવાલ કેળવણીનો છે. અમે એની માટે રસ્તો કાઢવા પ્રયત્ન કરી રહ્યા છીએ. સૌ પ્રથમ તો ટી.વી.ની જગ્યા જ બદલી નાંખી છે જેથી ડાઈનિંગ ટેબલ પરથી તેની સામે નજર ન પડે. સૌએ સાથે મળીને જમવાની ટેવ પહેલેથી યથાવત રાખી છે. જમી-પરવારીને હવે અમે ધીમહિ સાથે કેરમ, ચેસ, સાપસીડી, ચોપાટ, હાઉસી જેવી રમતો રમીએ છીએ. ધીમે ધીમે એને તેમાં મજા પડવા લાગી છે. દરરોજ સાંજથી જ એ તેની રાહ જોવા લાગે છે. ક્યારેક બોલી ઊઠે છે : ‘ચલો મમ્મી, જલ્દી જમી લઈએ અને જલ્દી જલ્દી રમવા બેસી જઈએ.’ રાત્રે બાળવાર્તાની ચોપડીમાંથી એને સરસ વાર્તા વાંચી સંભળાવું છું. તેના ભારે સવાલોના જવાબો આપવાનો આનંદ મેળવું છું ! સરસ કવિતાઓ ગુનગુનાવીએ છીએ. ભેગાં મળીને જોડકણાં અને ટૂચકાંઓની મજા માણીએ છીએ.